சாணியள்ள, சகதியள்ள பயன்படுத்தப்படும் ஆளுக்காரர்களுக்கு மூணுவேளை பசியமர்த்திட வேண்டும். கேப்பைக்கூழு உருண்டைகளை புளிச்ச தண்ணியிலே போட்டுத் தந்தால் போதும் ஆடுமேய்க்கிற இடத்தில் சாப்பிட்டுக் கொள்வார்கள். தங்கள் வீட்டுக் கவுண்டச்சி திட்டும் போது வவுறி ஆட்டோடுதான் பேசிக் கொள்கிறாள். என்ன இன்றைக்கு கவுண்டன் போட்டுத் தாக்கிட்டானா. மற்றவர்கள் வந்து சேர தாமதமாகும் போது கூளையன், வீரன் என்கிற ஆட்டோடு தான் பேசிக்கொள்கிறான். அப்போதெல்லாம் கூளையனின் குரல் அவனுடைய கவுண்டனின் குரலைப் போலவே வெளிப்படுகிறது. அதிகாரத்தின் முறைமை குறித்த நுட்பமான பதிவு இது. வலிமை பெற்றவன் வலு விழந்தவர்களின் மீது செலுத்திய அதிகாரம் இடம் மாறிச் செல்கிறது. அதிகாரத்தால் வீழ்த்தப்பட்டவன் தன்னை விட பலம் குறைந்தவனின் மீது அதிகாரத்தைச் செலுத்துகிறான். கவுண்டன் தன் ஆளுக்காரனான கூளையன் மீது அதிகாரத்தைச் செலுத்திட, கூளையன் தன் ஆளுகைக்கு உட்பட்ட ஆடுகளின் மீது அதிகாரத்தைச் செலுத்துகிறான். அப்பொழுதெல்லாம் கூளையனின் குரல் தன்னுடைய கவுண்டனின் குரலைப் போலவே வெளிப்படுகிறது. அப்படித்தான் வெளிப்பட முடியும். அதிகாரத்தின் குரல்மொழி ஒற்றைத் தன்மையிலானதுதான். இப்படி நாவலெங்கும் மனவெளிகளில் நிகழ்கிற மாற்றங்களின் நுட்பங்களை மிக நேர்த்தியாக பதிவு செய்திருக்கிறார் பெருமாள் முருகன்.